Rheinland
Rhiiland (vilmol abkürzt Rhld.) isch en Begriff für es Gebiet am dütsche Middel- und Niiderrhii, wo aber nit gnau definiert isch.

Definizioon 
Dr Begriff für d Gebiet am Rhii, wo ursprünglig vo Franke besiidlet gsi si, isch erst um 1800 ufchoo, wo Frankriich die linggsrhiinische Däil vo dr Kurpfalz annektiert het. Er het im Wääsentlige d Gebiet von e baar chliine Herzogdümer am Rhii und die katholische „Territorialgebiet“ vo de Erzbistümer Köln, Mainz und Trier und d Riichsstadt Aache umfasst.

Wo Öiropa vom Wiener Kongräss 1815 nöi gordnet worde isch, si die linggsrhiinische Gebiet zu Pröisse, Hesse und Bayre choo. Bayre het sini wittelsbach-pfälzische Gebiet as „Rhiikräis“ bzw. „Rhiipfalz“ bezäichnet, wääred s hessische Groossherzogdum sinere nöije Browinz „Rhiihesse“ gsäit het. Pröisse het s Groossherzogdum „Niiderrhii“ und d Browinz „Jülich-Kleve-Berg“ 1822 zun ere nöije „Rhiibrowinz“ zämmegfasst, wo im katholische Süddäil sich e Separazioonsbeweegig under em Naame Rhiiland bildet het.

Noch em Erste Wältchrieg, wo die Allierte s Rhiiland bsetzt häi, sind chläini Däil im Weste (Eupen und Malmedy) a Belgie cho. Noch em Zwäite Wältchrieg isch Pröisse und dodrmit au d Rhiibrowinz ufglöst worde. Das Gebiet, wo d Brite bsetzt häi, isch em nöie Land Nordrhii-Westfale zuedäilt worde, und das, wo d Franzoose bsetzt häi, isch a s nöi Land Rhiiland-Pfalz cho; chläini Däil sind a Hesse (Wetzlar) und as Saarland (s Gebiet nördlich vo Merzig) gfalle.

Litratuur 
 Karl Joseph Simrock: Das malerische und romantische Rheinland, 1851.
 Paul Wentzcke, Hans Arthur Lux: Rheinland. Geschichte und Landschaft, Kultur. Deutsche Kunst- und Verlagsanstalt, 1925.
 Robert Sieger: Über die Rheinlande. In Deutsche Rundschau, Novämber 1926.
 Walter Marsden: The Rhineland. Hastingshouse Daytrips Publ., 1973, ISBN 0-8038-2070-4. (ängl.) (vollständigi Onläin-Wersion uf Google Books).
 Franz Petri und Georg Droege (Hrsg.): Rheinische Geschichte in drei Bänden. Düsseldorf 1978–1979.
 Falk Wiesemann u. a.: Zur Geschichte und Kultur der Juden im Rheinland. Schwann 1985.
 Joachim Conrad u. a.: Evangelisch am Rhein. Werden und Wesen einer Landeskirche. Düsseldorf 2007, ISBN 978-3-930250-48-6.
 Bernd Kortländer und Günter E. Grimm (Hg.), in: Rheinisch. Zum Selbstverständnis einer Region, 2001, J. B. Metzler Verlag, Stuttgart/Weimar

Weblingg 

 Das Rheinland unter den Franzosen beim Landschaftsverband Rheinland – Geschichte des Rheinlands mit mehreren Unterseiten
 Das Rheinland in NRW, Wissensarchiv WDR

Fuessnoote 

Region (Ditschland)
Nordrhy-Weschtfale
Rhyland-Pfalz